PREDKLADACIA  SPRÁVA

	Vláda Slovenskej republiky svojím uznesením zo dňa 17. decembra 1996 č. 869 schválila Zásady na uplatňovanie niektorých ustanovení zákona Národnej rady Slovenskej republiky č. 180/1995 Z.z. o niektorých opatreniach na usporiadanie vlastníctva k pozemkom (ďalej len “zásady”). Podľa nich môže Slovenský pozemkový fond (ďalej len “fond”) prenajímať pozemky, s ktorými nakladá, ako súčasť súboru vecí na účely poľnohospodárstva alebo lesného hospodárstva. Na účely usporiadania vlastníctva k pozemkom a utvárania vhodných pozemkovoprávnych pomerov na hospodárenie na pôde môže fond pozemky vo vlastníctve štátu predávať alebo zamieňať za pozemky iných vlastníkov, a tiež na uvedené účely môže pozemky nadobúdať do vlastníctva štátu.
	Zákonom č. 80/1998 Z.z., ktorým boli s účinnosťou od 1. apríla 1998 novelizované niektoré pozemkovoprávne zákony, boli zo správy fondu vyňaté lesné pozemky vo vlastníctve štátu (tzv. reštitučné lesy), okrem podielov spoločnej nehnuteľnosti definovanej v zákone NR SR č. 181/1995 Z.z. o pozemkových spoločenstvách. Lesné pozemky vo vlastníctve štátu (okrem uvedenej výnimky) teraz spravujú štátne organizácie lesného hospodárstva podľa zákona o lesoch. Zákonom č. 80/1998 Z.z. boli fondu odňaté aj dispozičné práva k lesným pozemkom, ktorých vlastník nie je známy (okrem podielov spoločnej nehnuteľnosti).
	Vláda si v programovom vyhlásení predsavzala navrhnúť zmenu zásad tak, aby sa na procese prenajímania pozemkov priamo zúčastňovali zástupcovia obce, v ktorej katastrálnom území sa pozemky nachádzajú.
	Predložený návrh zásad je vypracovaný v súlade s programovým vyhlásením vlády, zohľadňuje zmeny uskutočnené v legislatíve od vydania  zásad a je upravený aj v zmysle praktických skúseností z uplatňovania doterajších zásad v praxi.
	Návrh zásad bol zaslaný na pripomienkové konanie podpredsedovi vlády SR Ľubomírovi Fogašovi, podpredsedovi vlády SR Pálovi Csákymu a ministrovi životného prostredia SR L. Miklósovi. Súhlasné stanovisko bez pripomienok zaslali podpredsedovia vlády a k pripomienkam Ministerstva životného prostredia SR sa uskutočnilo osobitné rokovanie, na základe ktorého bol materiál upravený a predkladá sa bez akýchkoľvek rozporov. Stanoviská sú priložené k predkladacej správe.